El màster en Antropologia i Etnografia s'ha dissenyat per contribuir a generar un coneixement complex sobre els reptes socials, polítics, econòmics i educatius que afronta la societat catalana en el context europeu i globalitzat.
L'escala mundial de molts fenòmens contemporanis està comportant l'aparició de canvis socials i culturals que subratllen la importància de la qüestió de la diversitat cultural, la qual constitueix l'àmbit central de recerca i reflexió de l'antropologia com a disciplina.
Els fluxos migratoris o les situacions de precarietat associades a la crisi econòmica, per exemple, estan creant noves necessitats socials en camps com l'educació, les relacions laborals, l'atenció sanitària o l'habitatge, en els quals la diversitat genera sovint fenòmens d'incomprensió i de rebuig que l'antropologia, més que cap altra disciplina, pot contribuir a resoldre.
El màster en Anàlisi i Gestió del Patrimoni Artístic ofereix una formació avançada en una varietat de camps relacionats amb l'estudi del patrimoni i de la creació artística en general —recerca, crítica, conservació, gestió, difusió i mercat artístic.
Vol, d'una banda, dotar l'estudiant de les eines i els coneixements necessaris per continuar pel camí de la recerca historicoartística, i, de l'altra, familiaritzar-lo amb una diversitat d'aspectes relacionats amb la pràctica dels estudiosos de l'art —conservadors, galeristes, antiquaris, comissaris, crítics, etc.—, per introduir-lo, així, en els múltiples vessants de l'esfera professional i de les seves aplicacions dins de l'ampli sector de les arts.
T'agradaria especialitzar-te en el treball de camp arqueològic sobre el quaternari i formar-te com a professional en la gestió de projectes de conservació arqueològica?
Si és així, el màster en Arqueologia del Quaternari i Evolució Humana et presenta una formació dissenyada i impartida per la Universitat Rovira i Virgili i en la qual hi participen 4 universitats europees de prestigi.
Si estàs interessat en ampliar els teus coneixements pel que fa a la disciplina de l'ètica, la política i els drets humans, el máster en Ciutadania i Drets Humans: Ètica i Política t'ofereix una formació impartida per la Universitat de Barcelona que et permetrà adquirir competències per treballar en sectors com la mediació social o assessor ètic en institucions.
Si la teva activitat professional es centra en el camp de la lingüística o la filosofia, ja sigui en les àrees d'educació o en la recerca, ara tens l'oportunitat d'especialitzar-te en processos de recerca cognitiva i del llenguatge.
El màster oficial en Ciències Cognitives i del Llenguatge t'ofereix una formació impartida i dissenyada per la Universitat de Barcelona.
En unes societats progressivament més multiculturals i complexes, en què la coexistència de llengües i cultures configura la construcció d'identitats plurals, es planteja la necessitat d'analitzar críticament els processos de construcció d'identitats i les dinàmiques dels processos multiculturals.
El màster en Construcció i Representació d'Identitats Culturals ofereix una formació avançada en la definició i l'anàlisi dels processos de construcció cultural de les idees —inclosa la idea d'identitat i de les seves representacions— en la literatura, el cinema, el teatre i altres mitjans.
Tracta qüestions de recepció, traducció i gestió cultural en el context de les cultures plurals i en transformació constant que configuren el món actual.
Es planteja desenvolupar competències culturals i d'anàlisi de textos, així com capacitats d'anàlisi de fenòmens de recepció intercultural, imprescindibles per portar a terme una aproximació crítica a una realitat canviant i plural.
El màster en Cultures Medievals, actualment coordinat des de la Facultat de Filologia, és interfacultatiu, és a dir, l'imparteixen professors medievalistes procedents de diferents disciplines: arqueologia, filologia llatina, filologia romànica, filologia semítica, filosofia, història, història de l'art i paleografia.
Forma futurs especialistes en l'edat mitjana i els proporciona una visió global de l'espai europeu, així com els instruments necessaris per comprendre la identitat europea, les arrels històriques que fonamenten la unitat primigènia d'Europa i la pluralitat de les expressions culturals i lingüístiques que la configuren, establint una interrelació necessària i estable entre els diferents àmbits que tenen per objecte d'estudi aquest període històric.
El màster en Cultures i Llengües de l'Antiguitat és únic a Europa, atès el seu caràcter diferenciador i la seva estructura, i proposa un viatge des dels orígens de la civilització mesopotàmica fins a la realitat actual per mitjà de les llengües, les escriptures i les manifestacions culturals de l'antiguitat.
Proporciona a tots els estudiants el coneixement de les tres llengües antigues fonamentals: grec, llatí i hebreu, i alhora els garanteix l'especialització científica en les cultures de dues zones geogràfiques del món antic: la Mediterrània i el Pròxim Orient, immerses durant segles en un procés fecund d'interrelació.
Les dues especialitats (Filologia Clàssica, i Bíblia i Pròxim Orient Antic) completaran la seva formació en un d'aquests dos grans àmbits culturals i així dominaran les llengües pròpies (grec i llatí o hebreu i llengües orientals) i els seus sistemes d'escriptura —des de la cuneïforme fins a l'alfabètica—, accediran directament a les seves obres literàries i artístiques situades en el seu context històric, antropològic i social, i coneixeran també la recepció i la continuïtat del llegat del món antic en la nostra cultura.
D'aquesta manera podran generar, amb totes les garanties i rigor, un ampli coneixement en el camp de les ciències de l'antiguitat a fi de poder utilitzar-lo posteriorment per interpretar la realitat present.
El màster en Didàctica del Xinès per a Hispanoparlants ofereix una formació sòlida, tant en llengua xinesa com en didàctica de la llengua, perquè els estudiants puguin exercir com a professors de xinès en els diferents àmbits on actualment s'imparteix aquest idioma com a llengua estrangera a Espanya, tenint en compte les especificitats dels seus estudiants.
Màster oficial de Disseny Urbà: Art, Ciutat i Societat, impartit per la Universitat de Barcelona (UB).
Els estudis s'imparteixen en modalitat presencial a la Facultat de Belles Arts durant dos anys acadèmics.
Els idiomes d'impartició són el castellà (majoritàriament), l'anglès i el portuguès.
Tens formació universitària superior i estàs interessat en el món de la lingüística i la docència?
Si és així, el màster en Ensenyament d'Espanyol i de Català com a Segones Llengües t'ofereix una formació impartida per la Universitat de Girona (UdG).
El màster et capacitarà per treballar com a professor d'espanyol i català i obtindràs recursos per poder atendre a la diversitat lingüística, cultural, educativa i social.
El màster en Ensenyament de Llengües: Espanyol com a Llengua Estrangera et permetrà obtenir un coneixement profund de la llengua i et proporcionarà les bases teòriques, les tècniques i la metodologia didàctica necessàries per impartir una docència adequada de l'espanyol.
Al segle XXI, l'espanyol com a llengua estrangera no es pot estudiar deslligat dels contextos professionals en què s'utilitza.
A partir d'aquest pressupòsit, el màster en Espanyol com a Llengua Estrangera en Àmbits Professionals proporciona un coneixement profund de l'estructura de la llengua espanyola i una visió àmplia dels usos professionals, i ho fa combinant presentacions teòriques rigoroses i aplicacions pràctiques.
La rellevància científica del màster rau en la transversalitat, ja que inclou la complexitat de l'estudi de l'espanyol com a llengua històrica.
No es tracta, doncs, de dur a terme una descripció centrada exclusivament en la llengua entesa com a sistema fonològic, morfològic, sintàctic i lexicosemàntic, sinó que es dona cabuda a tots els aspectes pragmàtics i discursius que tenen un paper rellevant en el comportament de l'espanyol en diverses situacions comunicatives.
A més, es tenen en compte tots els contextos d'ús de l'espanyol, des dels àmbits més col·loquials i conversacionals fins als lligats als llenguatges d'especialitat.
El màster oficial d'Estudis Anglesos Avançats, dissenyat per la Universitat Autònoma de Barcelona, s'imparteix de manera presencial i té una durada d'un any acadèmic.
S'ofereixen dues especialitats: multilingüisme i adquisició de la llengua anglesa; i literatura i estudis culturals.
El màster en Estudis Avançats de Llengua i Literatura Catalanes proporciona una formació especialitzada i aplicada per a professions relacionades amb el camp de l'ensenyament, el món editorial (assessorament per a publicacions, assessorament de col·leccions, tractament d'originals), l'assessorament i la dinamització lingüístics o la correcció d'originals per a tot tipus d'empreses i institucions.
Està estructurada en dues especialitats: lingüística catalana i literatura catalana.
El màster en Estudis de Dones, Gènere i Ciutadania és un màster interdisciplinari que impulsa l'Institut Interuniversitari d'Estudis de Dones i Gènere (IIEDG) i en el qual participen, a través d'un conveni, vuit universitats catalanes: la Universitat de Barcelona (coordinadora), la Universitat Autònoma de Barcelona, la Universitat de Girona, la Universitat Politècnica de Catalunya, la Universitat Rovira i Virgili, la Universitat de Vic, la Universitat de Lleida i la Universitat Pompeu Fabra.
Consta de dues especialitats: Teoria, Crítica i Cultura, per aprofundir en el coneixement de les xarxes conceptuals i els discursos teòrics que configuren els recents debats teòrics, acadèmics i polítics sobre les qüestions de gènere.
Dones, Treballs i Polítiques Públiques, per donar resposta a una demanda clara, per part de la societat, de persones que puguin exercir com a «agents d'igualtat».
S'imparteix en dues modalitats: presencial i en línia.
Totes dues tenen la mateixa estructura, especialitats, matèries i assignatures.
A més, la modalitat en línia disposa del Campus Virtual.
El màster en Estudis Avançats en Arqueologia de la Universitat de Barcelona ofereix una formació avançada a l'avantguarda dels estudis arqueològics actuals, que us permetrà apropar-vos a l'arqueologia des d'una perspectiva diferent, aprofitant els darrers avenços metodològics i científics de què es disposa avui dia per respondre a qüestions relacionades amb l'arqueologia.
Es tracta, doncs, d'un màster altament pluridisciplinari i transversal, en què, a més de les eines tradicionalment emprades en els estudis arqueològics, es fa servir també tot un seguit de disciplines, mètodes i tècniques provinents d'altres camps, com la geologia, la geografia, l'antropologia, la biologia, la química o la conservació.
Aquesta línia de recerca és la que, a escala internacional, s'engloba sota el paraigua de l'arqueometria.
El pla de formació inclou un itinerari comú, centrat en mètodes i teories que poden ser aplicades a qualsevol cronologia o temàtica de l'arqueologia, i un itinerari especialitzat, segons quins siguin els interessos de la recerca: bioarqueologia i paleoambient, arqueologia dels materials i processos tecnològics, i registre d'estructures i territori.
El màster en Estudis Avançats en Història de l'Art s'estructura d'acord amb dues especialitats: una destinada a especificar coneixements sobre la historiografia i la metodologia que requereix la rigorosa elaboració de recerques en història de l'art, i l'altra destinada a explicitar i experimentar en activitats vinculades al col·leccionisme artístic (museus, fundacions, centres i mecenatge privat), el mercat de l'art (fires, galeries, antiquaris, subhastes...) i la difusió de l'art (educació, edició, crítica i mitjans de comunicació).
Amb aquest màster podràs aprofundir en l'estudi de la literatura espanyola i hispanoamericana interrelacionant aspectes històrics, literaris, estètics i ideològics d'ambdues cultures i aplicant una metodologia científica d'anàlisi d'autors, obres i períodes en el marc de Barcelona com a eix de promoció de nombrosos autors llatinoamericans que s'han donat a conèixer internacionalment des del boom de la novel·la llatinoamericana fins als nostres dies.
El màster en Estudis Avançats en Literatura Espanyola i Hispanoamericana ofereix un programa d'alt nivell acadèmic de formació en filologia mitjançant l'estudi en profunditat de la literatura espanyola i hispanoamericana, com a resposta a l'interès creixent per la llengua i la cultura hispàniques a tots els àmbits i els cercles internacionals, especialment en el món anglosaxó.
A l'atractiu d'aprofundir en les creacions literàries escrites en espanyol s'uneix la vinculació amb Barcelona, un dels centres editorials més importants d'Espanya, i des del qual nombrosos autors espanyols i llatinoamericans s'han donat a conèixer a escala internacional per l'estreta relació que aquesta ciutat ha mantingut històricament amb la literatura hispanoamericana.
Els ensenyaments del màster universitari en Estudis Humanístics i Socials de la Universitat Abat Oliba CEU tenen com a finalitat l'adquisició per part de l'estudiant d'una formació avançada de caràcter multidisciplinari orientada a promoure la seva iniciació en tasques investigadores dins de l'àmbit de les humanitats i de les ciències socials.
Les matèries que componen el màster estan pensades per proporcionar a l'alumne una visió profunda, precisa i oberta dels grans problemes filosòfics i culturals a redós del pensament clàssic, particularment de sant Tomàs d'Aquino.
El màster en Estudis Llatinoamericans ofereix una formació d'especialista en el coneixement avançat de les institucions socials, econòmiques, polítiques i culturals llatinoamericanes perquè puguin dur a terme la seva feina tant en l'àmbit acadèmic com en organismes especialitzats a l'Amèrica Llatina.
El màster proporciona una especialització en el coneixement de marcs teòrics i metodològics avançats que permeten accedir al doctorat.
Les matèries que s'hi desenvolupen, d'espectre ampli, inclouen les relacions socials i polítiques d'Amèrica des del període prehispànic fins a l'actualitat, i els fenòmens econòmics i culturals que s'hi han produït i que donen forma a la realitat llatinoamericana.
El màster també capacita per a l'aplicació de les disciplines implicades en activitats vinculades a l'àmbit de la cultura, la comunicació, el món editorial i les ONG.
Màster oficial en Estudis Teatrals, coordinat per la Universitat Autònoma de Barcelona amb la participació de la Universitat Pompeu Fabra i l'Institut del Teatre de Barcelona.
El màster s'imparteix durant un any acadèmic de manera presencial i requereix dedicació completa.
S'ofereixen dues especialitats: història i teoria de les arts escèniques i teoria i pràctica dels processos creatius.
Si esteu interessats en la pràctica traductora en àmbits professionals, aquest màster us ofereix una formació en les diferents traduccions especialitzades (humanístico-literària, científico-tècnica i jurídico-econòmica) i en la interpretació.
En el seu vessant acadèmic, combina l'orientació teòrica i l'aplicada.
T'agradaria enriquir les teves competències i coneixements en l'àmbit de la recerca i l'anàlisi filosòfic?
El màster en Filosofia Analítica presenta una formació impartida i dissenyada per la Universitat de Barcelona.
Adquiriràs recursos per dominar les eines lògic - filosòfiques i poder aplicar les teves capacitats d'anàlisis el tasques de recerca o docència.